ЛIыгъэм и дерс
Тезырхэр егъэпшынынымкIэ федеральнэ къулыкъум и IуэхущIапIэу КъБР-м щыIэм и «Вулкан» къудамэм и лэжьакIуэхэм «ЛIыгъэм и дерс» ирагъэкIуэкIащ Налшык къалэ дэт курыт школхэу №№9, 21-хэм я еджакIуэхэм папщIэ.
КъБР-м щыIэ УФСИН-м и пресс-IуэхущIапIэм и унафэщI Зэбар Мадинэ зэрыжиIащи, ОСН-м и лэжьакIуэхэм апхуэдэ Iуэхугъуэхэр зэпымыууэ ирагъэкIуэкI, мы зэми къахуеблэгъат школакIуэ 50-м щIигъу.
ЗэIущIэр щаублащ IуэхущIапIэм и пщIантIэм дэт фэеплъым, КъБР-м и Уголовнэ-гъэзэщIакIуэ Iэна-тIэм и лэжьакIуэхэу зи къалэн зыгъэзащIэу хэкIуэдахэм хуагъэувам деж. УФСИН-м и унафэщIым и къуэдзэ, къэрал кIуэцI къулыкъум и полковник Къанкъул Аслъэн ныбжьыщIэхэр щигъэгъуэзащ фэеп-лъыр зыхуагъэувахэм зэрахьа лIыгъэм.
НыбжьыщIэхэр къудамэм и хэщIапIэмкIэ яшэри, спецназхэм я къежьапIэмрэ я къалэнхэмрэ яхутепсэлъыхьащ. Абыхэм ирагъэлъэгъуащ я лэжьакIуэхэу къэрал дамыгъэхэр зыхуагъэфэщахэм, зэхьэзэхуэ зэмылIэужьыгъуэхэм саугъэтхэр къыщызыхьахэм я сурэтхэр, къудамэм и лэжьакIуэхэм зыщагъасэ, зыщапсыхь пэшыр.
Псом хуэмыдэу ныбжьыщIэхэм гъэщIэгъуэн ящы-хъуащ гъэр хъуахэр хуит къэщIыжыным, бийм псынщIэу упэувын хуей хъумэ, зэфIэгъэкIыпхъэхэм ятеухуауэ ягъэлъэгъуахэр, Iэщэм зэрыхуэIэкIуэлъакIуэр, бэнэкIэ Iэмалхэр къызэрагъэсэбэпыр.
— Мыпхуэдэ Iуэхугъуэхэр псом япэу зыхуэгъэпсар къытщIэхъуэ щIэблэм дзэ-псэкупсэ гъэсэныгъэр яхэлъхьэнырщ. Республикэм и еджапIэхэм дагурыIуащи, мы Iуэхум зэгъусэу долэжь. Хэт ищIэрэ, илъэс зыбжанэ дэкIмэ, нобэрей «ЛIыгъэм и дерсым» хэтахэм ящыщ гуэр лэжьакIуэу къытхыхьэнкIэ мэхъу, — къыхигъэщащ Къанкъул Аслъэн.
Хабзэ зэрыхъуауэ, губгъуэ пщэфIапIэм щагъэхьэзыра, Iугъуэмэ мащIэ къызыхих ерыскъы зыIуагъэхуа иужькIэ, хьэщIэхэм Iэмал ягъуэтащ БТР-м итIысхьэну, ар ныбжьыщIэхэм хуабжьу ягу ирихьащ.
Мы Iуэхум хэтахэм ящыщ Сидоренкэ Настя жиIащ и гум къыщыуша мурадыр — и балигъ гъащIэр ФСИН-м пищIэну зэрыхуейр.
ЕгъэджакIуэхэм УФСИН-м и лэжьакIуэхэм фIыщIэ хуащIащ гуапэу зэрырагъэблэгъам, гъэщIэгъуэн куэд зэралъэгъуам, щIэблэм хэкур фIыуэ ялъагъунымкIэ, лIыгъэ яхэлъынымкIэ щапхъэ я нэгу зэрыщIагъэкIам папщIэ.
УАРДЭ Жантинэ.
